Anno Domini millesimo quadringentesimo octogesimo quarto, in generali Capitulo apud Cistercium statuta et diffinita sunt quae sequuntur. ORATIONES 1.   Pro sanctissimo ac beatissimo Domino nostro, Domino Innocentio, divina Providentia Papa VIII, necnon… *etc. ut in anno* 1483. 2.   Praeterea pro serenissimo… Frederico… necnon pro christianissimo domino Carolo, Francorum rege… *etc. ut in anno* 1449. 3.   Insuper pro burgensibus… *etc. ut in anno* 1449. 4.   Ceterum pro pace… *etc. ut in anno* 1449. 5.   Demum pro felicis… *etc. ut in anno* 1470. [DIFFINITIO] GENERALIS 6.   Cum Ordo noster… de antiquo debito, ac etiam in summa 5503 florenorum Capituli, 5 gross., 8 den. de resta ultimorum computorum de et pro toto tempore praeterito… *etc.* contributionem novem millium florenorum… *etc. ut in anno* 1449. ELECTIONUM CONFIRMATIONES 7.   Electionem, promotionem, institutionem et installationem de persona fratris Bernardi de Nordburgen, professi et prioris monasterii Caesariensis, Augustensis dioecesis, ad dignitatem abbatialem monasterii Sancti Ioannis Baptistae in Stams, Brixiensis dioecesis, per abbatem dicti monasterii de Caesarea, eiusdem monasterii de Stams immediatum patrem abbatem, rite… *etc.* confirmat. 8.   Ad idem de persona Henrici, professi et cellerarii monasterii de Valkenrede, Maguntinensis dioecesis, ad dignitatem abbatialem eiusdem monasterii de Valkenrede, per abbatem de Veteri campo, eiusdem monasterii patrem abbatem, rite… *etc.* confirmat. 9.   Ad idem de persona fratris Petri Heldwert ad dignitatem abbatialem monasterii de Aurora, Constantiensis dioecesis per abbatem de Lucella dicti monasterii patrem abbatem, *etc.* confirmat. 10.   Item, electionem, promotionem, institutionem et installationem fratris Henrici, professi et prioris monasterii de Vetericampo, Coloniensis dioecesis, ad dignitatem abbatialem eiusdem monasterii, per abbatem de Veterimonte, auctoritate abbatis Morimundi, eiusdem monasterii Campensis immediati patris abbatis, rite… *etc.* confirmat. 11.   Ad idem, de persona fratris Nicolai de Villers, monasterii de Aurea valle professi, ad dignitatem abbatialem eiusdem monasterii, per abbatem Trium fontium, eiusdem monasterii de Aurea valle patrem abbatem. 12.   Ad idem, de persona fratris Ioannis de Hersées, professi et prioris monasterii de Valle Sancti Lamberti, Leodiensis dioecesis, ad dignitatem abbatialem monasterii eiusdem, per abbatem Signiaci eiusdem monasterii patrem abbatem. 13.   Item, postulationem seu electionem, promotionem, institutionem et installationem de persona fratris Wolgange, praedicatoris in Strassindel, ad dignitatem abbatialem monasterii de Runa, Salzburgensis dioecesis, per abbatem de Sancta Cruce in Austria, auctoritate Capituli generalis debite factas et celebratas, dummodo dictus frater Wolgangus in Ordine nostro professus sit, praesens generale Capitulum approbat, ratificat et confirmat. 14.   Promotionem, institutionem et installationem de persona fratris Ioannis Boery ad dignitatem abbatialem monasterii de Clariana, alias de Iano, Elnensis dioecesis, per collationem abbatis de Ardorello, eiusdem monasterii de Iano patrem abbatem… *etc*… confirmat, mandans idem generale Capitulum eidem fratri Ioanni Boery abbati, in virtute sanctae obedientiae et sub censuris Ordinis, ut in eodem monasterio de Iano personaliter resideat et reparationi eiusdem intendat. 15.   Item, promotionem, institutionem et installationem de persona fratris Anthonii Vagnery, monasterii de Ardorello professi, ad dignitatem abbatialem monasterii de Villalonga, Carcassonnensis dioecesis, per resignationem fratris Ioannis Bahery, electi dicti monasterii, et per abbatem de Ardorello, Ordinis commissarium, rite… *etc.* confirmat. CONFIRMATIONES TRACTATUUM 16.   Tractatum initum, factum et passatum inter abbatem et conventum monasterii de Vallelucenti ex una, et nobiles viros Ioannem et Petrum de Velutz fratres, dominos de Fonton, partibus ex altera, de et super quodam dominio vocato Promerreaulx, cum alia mansura cum pertinentiis eidem monasterio pertinentibus, prout in litteris praesentibus annexis plenius continetur, debite et sufficienter per praesens generale Capitulum examinatum, et ad utilitatem eiusdem monasterii inventum, idem generale Capitulum approbat, ratificat et confirmat. COMMISSIONES 17.   Abbatibus de Sancto Sulpitio et de Stamedio praesens generale Capitulum committit, ut se diligenter et debite informent super tractatu inito, facto et passato inter sororem Catharinam de Montefalconis, abbatissae monasterii monialium Bituminis in valle pillosa et eius conventu ex una, et Ioannem Glaudium et Antonium fratres, partibus ex altera, de quibusdam terris et possessionibus eiusdem monasterii plenius in litteris praesentis diffinitioni annexis et contentis, et si dictum tractatum esse ad utilitatem dicti monasterii monialium Bituminis invenerint, illum cum omnibus et singulis suis clausulis approbent, ratificent et confirment, in plenaria Ordinis potestate. 18.   Abbati de Iardineto praesens generale Capitulum committit, quatinus se debite et diligenter informent super quadam asserta promotione cuiusdam sororis Odae Van Groelst, ad dignitatem abbatialem monasterii monialium de Nazareth, necnon super litibus, processibus, querelis et controversiis postmodum occasione dictae promotionis, per priorissam et religiosas dicti monasterii ex una, et dictam Odam promotam partibus ex altera secutis, ac etiam super eis quae per arbitros seu amicabiles compositores partium acta fuerant ; et si dictam promotionem rite et canonice factam, personam vero promotam sufficientem et idoneam invenerint, illam approbet, ratificet et confirmet ; sin alias infirmet, casset et annullet, et eidem monasterio de persona sufficiente et idonea de novo canonice provideat, in plenaria Ordinis potestate, absque tamen praeiudicio iurisdictionis R. D. N. Cisterciensis. 19.   Abbati de Vetericampo praesens generale Capitulum committit ut se debite informet de loco tutiori et aptiori ubi monasterium Montis Mariae, seu de Monte Nostrae Dominae, prope Traiectensem civitatem, reaedificari possit, religiosisque eiusdem monasterii auctoritatem et facultatem suum dictum monasterium illic transferendi et reaedificandi conferat, in plenaria Ordinis potestate. 20.   Abbatibus de Caroliloco, s. th. pr., et de Vallibus Sernay committit praesens generale Capitulum, quatinus debite et diligenter se informent super causis et rationibus moventibus abbatissam et conventum monasterii monialium de Porturegali, vendendi et alienandi certos redditus eiusdem monasterii, ut asserunt, sibi inutiles, et si dictas causas et rationes, necnon venditiones dictorum reddituum iustas et rationabiles ac eidem monasterio utiles invenerint, eisdem abbatissae et conventui dicti monasterii licentiam conferant et facultatem vendendi et alienandi dictos redditus, pro certis pecuniarum summis. Dans idem generale Capitulum dictis abbatibus auctoritatem et potestatem ac mandatum speciale compellendi dictam abbatissam et conventum eiusdem monasterii, ut pecuniae ex dictis venditionibus acquisitae in emptionem aliorum utilium reddituum, seu ad maiorem utilitatem eiusdem monasterii, et non aliunde convertantur, in plenaria Ordinis potestate. 21.   Generale Capitulum mandando committit abbati de Caroliloco, s. th. pr., ut infra festum Nativitatis Domini proxime venturum, terminet causam et controversiam existentem inter abbatem et conventum de Caricampo parte ex una, et abbatissam et conventum monasterii monialium de Ponte dominarum parte ex altera, super certo redditu, quem idem monasterium Pontis dominarum super praefato monasterio Caricampi dicitur habere cum arreragiis eiusdem redditus, mandans idem generale Capitulum dictis partibus sub censuris Ordinis, ut dicto commissario in omnibus, tam super principali quam accessoriis, et aliis dictam causam tangentibus et concernentibus, tamquam generali Capitulo obediant, et quod per ipsum factum fuerit, irrefragabiliter teneant et observent. 22.   Generale Capitulum committit abbatibus de Firmitate, de Maceriis, de Balerna, et eorum cuilibet, quatinus debite et diligenter se informent super tractatu qui fit inter R. D. N. Cisterciensem et eius conventum ex una, et habitatores villae de Noiron partibus ex altera, super permutatione decem eminarum avenae perpetui redditus cum 135 arpentis nemorum et aliis nonnullis, et si dictum tractatum esse ad utilitatem monasterii Cistercii factum invenerint, seu eorum alter invenerit, illum cum omnibus et singulis suis clausulis approbent, ratificent et confirment, in plenaria Ordinis potestate. 23.   Generale Capitulum committit abbatibus de Hymmerode, de Vernivillario et de Villario, cum potestate substituendi, ad cogendum causas motas et movendas inter abbatem et conventum monasterii in Otterburg ex una, et abbatissam et conventum monasterii monialium in Nonnemunster Wormatiensis, partibus ex altera, et iterum inter abbatem de Otterburg et priorem de Ramosa ex una, et abbatissam et conventum monasterii in Valle rosarum partibus ex altera, et easdem fine debito, iustitia mediante, concludendi, in plenaria Ordinis potestate. 24.   Abbati de Ellancio committit praesens generale Capitulum, quatinus diligenter et debite se informet super contentis in litteris praesenti diffinitioni annexis, continentibus impignorationem cuiusdam terrae, seu dominii vocati de Santhy, monasterio de Aureavalle pertinentis, et informationibus debite factis, si invenerit dictum tractatum seu contentum in dictis litteris impignorationis ad utilitatem dicti monasterii de Aureavalle fore, illum approbet, ratificet et confirmet, in plenaria Ordinis potestate. 25.   Committitur abbati de Villari in Brabantia ut se informet super quodam processu, quem habent abbatissa et moniales monasterii in Argenton, ratione cuiusdam decimae, et si invenerit processum huiusmodi, secundum statuta et libertates Ordinis rite motum et inchoatum, auctoritate Capituli generalis monasteriis monialium Ordinis vicinis, et in illa provincia consistentibus, aliquod subsidium charitativum eidem monasterio in Argenton benivole praestandum imponat, assistentiam possibilem eisdem abbatissae et monialibus faciendo. 26.   Committit praesens generale Capitulum domino abbati de Lanckheim, coassumpto secum abbate de Bildehusen, quatinus quamprimum commode fieri potest, in certo loco convenientiori convocent partes praedictas contendentes, et auditis hinc inde eorum querelis et responsis, causam huiusmodi iuxta Ordinis instituta regularia decidant et terminent, ipsas partes, iuxta quod iuris et rationis fuerit, ad ea quae per eos decisa et determinata fuerint firmiter tenenda compellendo, in plenaria Ordinis potestate, proximum futurum generale Capitulum de his, quae per eos in praedictis iudicata fuerint et sententiata plenius informando ; de causis concernentibus collegium Lipzense similiter audiant, iudicent et decernant, prout ad honorem et utilitatem Ordinis et virorum litteratorum in Ordine multiplicationem conducere videbitur, salvis tamen eis quae per R. D. Cisterciensem ibidem fuerint ordinata. 27.   Cum monasterium de Mulbrunna ab omni aevo in nostro Ordine tamquam fons limpidissimus, a quo devotionis et religionis aquae in vicinas undique regiones derivatae semper sit reputatum, non parvo cum dolore hoc praesens generale Capitulum suscepit ipsum idem monasterium Mulbrunnense hoc tempore a primaevae suae devotionis et observantiae regularis fervore plurimum declinasse. Quia igitur principio morbi antidota exhibere convenit, nam tarde medicina paratur cum mala per longas convaluere moras, ea de re cum adhuc plaga recens est, praesens generale Capitulum opportunum cupiens adhibere remedium dominis abbatibus de Schonavia et de Uterina valle, in virtute salutaris obedientiae et sub excommunicationis poena, firmiter mandat et praecipit, quatinus assumpto secum domino abbate de Novocastro, praefati monasterii Mulbrunnensis patre abbate et visitatore immediato, alio quoque vel aliis abbate vel abbatibus Ordinis quos ad infrascripta sibi duxerint assumendos, praefatum monasterium de Mulbrunna personaliter accedant, ibidemque auctoritate Capituli generalis et totius Ordinis visitent et reforment, corrigant, instituant et destituant, in spiritualibus et temporalibus, in capite et in membris, quaecumque iuxta nostri Ordinis instituta regularia invenerint visitanda, reformanda, corrigenda instituenda et destituenda ; dans etiam potestatem dictis abbatibus ipsius monasterii de Mulbrunna abbatem aut ceteros officiarios, si sua id exigant demerita, deponendi et loco eius vel eorum alium vel alios, sufficientem et idoneum, vel sufficientes et idoneos, sive per electionem canonicam, sive per auctoritatem paternam, aut totius Ordinis et Capituli generalis, qua eos et eorum quemlibet in hac parte praesens generale Capitulum vult plenariam instituendi, computationes abbatis et omnium eius officiariorum audiendi, et eas prout viderint et cognoverint vel approbandi vel reprobandi ; contractus omnes et singulos contra formam Ordinis et statuta papalia factos et passatos, si qui sint, cassandi, irritandi et annullandi, et generaliter omnia et singula in praemissis et ea concernentibus vel quomodolibet dependentibus ad eisdem, agendi, faciendi et exercendi, quae agere, facere et exercere posset ipsum generale Capitulum et totus Ordo, si adesset, advocato ad haec, si necessarium sit, auxilio brachii saecularis. Omnibus igitur et singulis praefati monasterii de Mulbrunna personis regularibus praedictum generale Capitulum firmiter dat in mandatis, in virtute salutaris obedientiae et sub excommunicationis poena, districte praecipiendo, quatinus dictis abbatibus et commissariis in praemissis omnibus et ea concernentibus, aut quomodolibet dependentibus ab eisdem, tamquam generali Capitulo devote obediant et humiliter pareant, omni contradictione et appellatione remota. 28.   Quamquam iuxta sanctorum patrum sanctiones, dictante iustitia, rebellium et delinquentium condigna animadversione sit reprimenda temeritas, ad viam tamen humilitatis, poenitentiae et obedientiae reversis mater charitas misericordiae gremium non claudit. Licet igitur monachi monasterii de Capella, Constantiensis dioecesis, dudum instigante humani generis inimico, domino Morimundi et proprio suo abbati inobedientes et rebelles a suo monasterio aufugerunt, et auxilium brachii saecularis invocaverunt, diuque per saeculum vagando contra patres Ordinis diversa machinati sunt et conspiraverunt, necnon monasterium nocte et latenter intrando, et diversa clenodia auferendo, furtum vel potius sacrilegium incurrerunt ; quia tamen in his omnibus poenitentes ad obedientiam Ordinis et proprium abbatem redire cupiunt, et pro suis excessibus poenitentiam suscipere volunt salutarem, praesens generale Capitulum abbati in Capella per dominum Morimundi instituto, assumpto secum domino abbate monasterii de Lucella, concedit auctoritatem praefatos monachos, si eos vere poenitentes, humiles et obedientes, repererit, ab omnibus censuris et poenis, quas occasione praemissorum incurrerunt, et ab aliis quibuscumque criminibus, excessibus et delictis, etiam generali Capitulo specialiter reservatis, iniuncta eis prius salutari poenitentia, absolvendi, et super irregularitatibus, si quas contraxerunt, cum eis dispensandi, ad omnes quoque actus, gradus, officia et dignitates Ordinis, abbatiali dumtaxat seclusa, ipsos et eorum quemlibet, in quantum indiguerint, rehabilitandi, ita tamen, ut ipsi abbati suo prius restituant quasdam litteras, quas contra ius commune et Ordinis instituta regularia eum sibi tradere coegerunt sigillatas, eique plenam *et integram* obedientiam tamquam eorum abbati vero et indubitato praestent, omnibus iuribus, praeeminentiis, libertatibus et praerogativis, quibus nostri Ordinis abbates ubique gaudent, gaudere absque impedimento permittant ; quod si facere noluerint, declarat eos praesens generale Capitulum non solum non absolvendos, imo ipsos in sententia excommunicationis, quam dudum incurrerunt, aggravat et reaggravat, et tamquam excommunicatos, aggravatos et reaggravatos ubique publicari praecipit et mandat, ac aliunde carceribus et aliis poenis corporalibus iuxta eorum demerita puniri, invocato ad haec, si opus fuerit, auxilio etiam brachii saecularis. 29.   Dominis abbatibus de Zenna et Vetericella committit praesens generale Capitulum ut se diligenter informent de causis et utilitate venditionis cuiusdam villae, quam abbas novissime defunctus in Lenin emit, nec tamen solvit, et prout invenerint in proxime futuro generali Capitulo sub sigillis suis certificent, et ipsum generale Capitulum debite informent. 30.   De regimine malo monasterii de Victoria et eiectione quorumdam fratrum, inde se iniuste eiectos asserentium, ad generale Capitulum rumoribus deductis, dominis abbatibus de Runa, de Novomonte et de Sitich idem generale Capitulum committit, quatinus ad idem monasterium de Victoria quamprimum commode poterunt, se transferant, ibidem visitando, reformando, corrigendo, instituendo et destituendo, in capite et in membris, in spiritualibus et temporalibus, quaecumque iuxta Ordinis instituta viderint visitanda, reformanda, corrigenda, instituenda et destituenda ; de causis quoque eiectionis praedictorum fratrum se informent, eisque debite iustitiae complementum administrent, in plenaria Ordinis potestate. 31.   Praesens generale Capitulum abbatibus de Begario et de Precibus, et eorum cuilibet in solidum committit, quatinus super casu stupri fratris Ioannis Dolo, monasterii de Boquiano expresse professi, qui, ut dicitur, cuidam homicidio in illis partibus perpetrato interfuit, non tamen in causa extitit, nec consensum dedit, verumtamen metu parentum ipsius interfecti ac iudicum saecularium, dimisso habitu regulari aufugit, et per saeculum aliquamdiu apostatando, sine abbatis licentia minime petita nec obtenta, vagatus est, ac missas in huiusmodi statu celebrando, irregularitatem incurrit, se diligentius informent, et si eum in praedicto homicidio nullatenus reum invenerint, eum absolvant et super irregularitate per eum contracta cum ipso dispensent, in plenaria Ordinis potestate. 32.   Super casu horribili ad aures praesentis Capituli generalis delato de abbate Fontis Danielis, qui machinatione quorumdam religiosorum suorum, ut asseritur, in propria camera sua a quibusdam praedonibus et latronibus nocturnis temporibus invasis, et pene nisi aufugisset interemptus fuisset, idem generale Capitulum committit abbatibus de Moroliis et de Trizayo et eorum cuilibet in solidum, quatinus assumpto secum domino de Claromonte, eiusdem monasterii patre abbate immediato, ad praefatum monasterium de Fonte Danielis quamcitius commode fieri poterit, se transferant, ibidem visitando et reformando, de praemissis omnibus se informando, et quoscumque religiosos dicti monasterii, sive praesentes sive absentes, in praemissis aut aliis malis culpabiles invenerint, iuxta Ordinis statuta corrigant et emendent, in plenaria Ordinis potestate. 33.   Abbatibus de Schonavia et de Speciosa valle committit hoc generale Capitulum, et eorum cuilibet in solidum, ut per se aut aliquos de suis officiariis se debite informent super causis venditionis cuiusdam curiae in Miltenberg multum, ut dicunt, ruinosae, quam vendere intendunt abbas et conventus in Brunnbach, necnon super venditione trium florenorum annui census, quem idem abbas et conventus habent in oppido Franckford, et si dictas venditiones praefato monasterio utiles invenerint, admittant, in plenaria Ordinis potestate, ita tamen ut pecuniae inde receptae ad emptionem aliarum possessionum magis utilium et non ad alium usum convertantur. 34.   Animarum saluti ac monasteriorum Ordinis in utroque regimine prosperitati semper consulere cupiens generale Capitulum, visitationem et reformationem omnium et singulorum monasteriorum Ordinis, utriusque sexus, in tota provincia Saxoniae, per continuum sequens biennium committit domino abbati Riddageshusen, cum potestate visitandi, reformandi, corrigendi, instituendi et destituendi, in spiritualibus et temporalibus, in capitibus et in membris, omnia et singula, quae secundum Ordinis instituta regularia invenerint visitanda, reformanda, corrigenda, instituenda et destituenda, contributiones etiam Ordinis in praemissis monasteriis exigendi, levandi et recipiendi, ac quittantias dandi et expediendi, ceteraque omnia et singula in praemissis monasteriis agendi, faciendi et exercendi, quae visitatores et reformatores Ordinis hactenus agere, facere et exercere consueverunt, sine tamen praeiudicio patrum abbatum ipsorum monasteriorum, ita tamen ut finito biennio iam dicto generale Capitulum visitare habeat, et de omnibus et singulis per eum factis fidelem reddere rationem ; omnibus autem et singulis dictorum monasteriorum abbatibus, abbatissis, prioribus, priorissis, rectoribus, rectricibus et personis regularibus universis idem generale Capitulum, in virtute salutaris obedientiae et sub excommunicationis poena, firmiter dat in mandatis, quatinus dicto commissario in omnibus et singulis praemissis et ea concernentibus aut quomodolibet dependentibus ab eisdem, tamquam generali Capitulo pareant et obediant humiliter et devote ; expensas quas sive visitando et reformando, sive etiam ad Capitulum generale eundo et redeundo, vel nuntios mittendo, *faciat* ad integrum refundendo. 35.   Ad idem, pro abbate de Paradiso, in maiori Polonia, nisi quod loco biennii positum est quinquennium, et in fine ante ultimam clausulam : Omnibus autem, etc. talis clausula addita est : antiquam Ordinis diffinitionem, quod praedicti abbates non nisi de quinquennio in quinquennium ad Capitulum generale venire debeant, confirmando et renovando, non obstantibus quibuscumque commissionibus quacumque auctoritate abbatibus de minori Polonia factis, quas omnes in quantum praesenti diffinitioni praeiudicant, praesens generale Capitulum revocat, cassat et annullat. 36.   Committitur dominis de Rigniaco, s. th. pr., et de Nigrolacu, quatinus quamprimum commode poterunt, monasterium de Lanneyo personaliter accedant, de vita et moribus abbatis ibidem, necnon machinationem quorumdam fratrum in mortem dicti abbatis, ut dicitur, attentata, causis quoque propter quas dictus abbas nuper ad Capitulum generale fuerit citatus, de omnibus et singulis iuxta Ordinis instituta, plenum iustitiae complementum ministrando, et nihilominus in eodem monasterio visitent et reforment, corrigant, instituant et destituant, in capite et in membris, in spiritualibus et temporalibus, quaecumque ibidem invenerint visitanda, reformanda, corrigenda, instituenda et destituenda, abbatem etiam, si sua exigant demerita, deponendo, et loco eius alium instituendo, ceteraque omnia ibidem faciendo, quae in spirituali et temporali ipsius monasterii reformatione viderint necessaria et opportuna. Quod si forsan praefatos fratres alibi mittendos dignum duxerint, sub censuris Ordinis abbatibus ad quos eos miserint recipiant, praecipiant et mandent, in plenaria Ordinis potestate. 37.   Generale Capitulum super gravi querimonia quam venerabilis prior et conventus monasterii Cisterciensis dolenter fecerunt exponendo, quod in quadam causa mota, suscitata et prosecuta in Parlamento Parisiensi per fratrem Petrum abbatem de Claravalle contra et adversus R. in Christo P. D. Cisterciensem, ipsumque generale Capitulum ac eumdem Cistercii conventum, dictus de Claravalle extra materiam, quam dicit principalem dicti processus et dumtaxat ad infamias et iniurias falsas studium convertens, immemor reverentiae honoris et obedientiae, quas debent filii et subiecti patribus et superioribus suis et quasi in vindictam, quia non fuit ultimate electus abbas Cistercii, inhoneste et irreverenter per suum advocatum publice deducere fecit et proponere, quod praedictus dominus Cistercii et ipse suus conventus a certis annis citra quemdam fratrem Ioannem de Auxona dicti monasterii Cisterciensis monachum fecerunt carceribus mancipatum mori, et loco profano inhumari, quemdam etiam magistrum Alphonsum Cisterciensis Ordinis monachum et professum, in durissimis carceribus astrictum tenebant volendo illum suo monachali habitu privare, et ut in dictis carceribus dies clauderet extremos procurare. Quodque ipse dominus Cisterciensis et ipse conventus inutiliter magnam monasterii sui vendidissent substantiam, et quod gravius foret, nonnullas Capituli generalis diffinitiones falsificasset, et alia plura gravissima crimina adversus eos falso et contra veritatem, per se et suos quasi ubique publicando, in quibus dictus dominus de Claravalle tam dictum R. D. Cisterciensem quam ipsum conventum de homicidio, dilapidatione, falsitate et aliis plurimis falsis criminibus accusabat, quae quia inhonestissima sunt et omnino contra veritatem per eumdem de Claravalle, ut compertum est, adinventa et ad nocendum confecta, et quae nihilominus, si in aliqua sui parte aliquid veritatis continerent, cum sint secreta Ordinis, non deberent extra Ordinem ventilari, instanter rogabant ut super omnibus et singulis praemissis generale Capitulum se diligenter informare, et veritate comperta de universis praemissis per dictum dominum Claravallensem impositis, tam praefatum R. D. Cistercii quam conventum saepe dictum, immunes et innocentes declarare et condignam reparationem facere, et de remedio opportuno providere dignaretur ; praesens generale Capitulum, matura ac diligenti adhibita deliberatione, visis, examinatis et bene intellectis notabilibus quibusdam attestationibus per eosdem priorem et conventum super praemissis tunc in medio productis, necnon diligenti inquisitione et informatione super eisdem praehabita, quia evidenter apparuit eidem Capitulo generali praelibatum fratrem Ioannem de Auxona de indicibili vitio saepius convictum, et propter hoc iuxta Ordinis sententiata statuta mancipatum et condemnatum fuisse, reservata tamen Ordinis misericordia, in quibus et si dies suos in brevi finierit, alibi tamen nisi in carcere pro tunc mori non debuit, et quia instigante diabolo, propter sceleris sui enormitatem veluit [voluit ] diffidendo de misericordia summi Dei, seipsum infra trium mensium spatium interemit, quare suo cadaveri ecclesiastica merito deneganda fuit sepultura ; quantum vero ad praefatum magistrum Alphonsum, dictum generale Capitulum invenit quod propter graves et scandalosas seditiones, murmurationes, conspirationes ac zizanias, quas inter fratres et personas Ordinis suscitare et seminare non cessabat, per novissimum generale Capitulum et Diffinitores eiusdem ultra nonnullas alias poenas usque ad arbitrium praefati generalis Capituli carceribus mancipatus et condemnatus fuerat, et nihilominus ex religiosa benignitate non strictis neque duris, ut praefatus de Claravalle false asserit, sed in camera honesta propter eius senectutem detinetur, et hucusque pascitur competenter, sicut unus alius de religiosis dicti monasterii ; quo autem ad alias praefatas accusationes, iniurias et infamationes per dictum dominum de Claravalle adversus praefatum R. D. Cisterciensem et saepe fatum conventum propositas et publicatas, evidenter et sufficienter constat generali Capitulo de opposito et de innocentia praefatorum R. D. Cisterciensis et eius conventus in praemissis. Eapropter dictum praesens generale Capitulum praefatorum prioris et conventus supplicationibus tamquam iustis et rationabilibus benigne annuens, et quantum pro nunc possibile videtur providens praefatos R. D. Cisterciensem suumque conventum de praemissis homicidii, dilapidationis, falsitatis et aliis criminibus eis, ut praemittitur, per praefatum dominum Claraevallis et per suos, contra veritatem falso impositis, immunes et innocentes, et in nullo reos aut notandos fuisse ac esse denuntiat et declarat ; praesentem diffinitionem praelibatis priori et conventui Cistercii praedictis, ac aliis quorum interest aut interesse poterit quomodolibet in futurum, pro sui attestatione innocentiae et puritatis in praemissis omnibus, atque si et in quantum esset pro impositi criminis purgatione in forma authentica, ut moris est, concedendo. IUDICES 38.   Abbatibus de Firmitate, de Caroliloco, de Regalimonte, s. th. pr., de Balerna et de Maceriis, et eorum cuilibet committit praesens generale Capitulum, quatinus omnes et singulos abbates, abbatissas et alias Ordinis personas, quas aut eorum monasteria et loca invenerint per litteras obligatorias, testes fide dignos, aut alia sufficientia documenta iuste teneri et obligari R. D. N. Cisterciensi aut eius conventui in aliquibus pecuniarum, vini, bladi, aut aliarum quarumcumque rerum summis, illas et quamlibet earum per censuras Ordinis et alia iuris et iustitiae remedia, ad eidem domino Cisterciensi aut eius conventui, seu eorum procuratori aut certo mandato, debite et integre solvendum et satisfaciendum astringant et compellant, in plenaria Ordinis potestate. 39.   Ad idem, pro Caroliloco, abbatibus de Regalimonte, de Vallibus Sernay et de Longoponte, et cuilibet eorum. 40.   Ad idem, pro Claravalle, abbatibus de Tribus fontibus, de Longovado, de Ripatorio et de Bullencuria, et cuilibet eorum. 41.   Ad idem, pro Prulliaco, abbatibus de Caroliloco, de Ursicampo et de Vallelucenti, et cuilibet eorum. 42.   Pro Valle Sancti Lamberti, abbatibus de Ellancio et de Molinis, et cuilibet eorum, ut compellant abbatem de Aureavalle ad reddendum et restituendum bona, quae accepit, ut dicit, in oppido de Leodio post obitum novissimi commendatarii eiusdem monasterii de Valle Sancti Lamberti. 43.   Ad idem, pro domino de Pontigniaco, abbatibus de Caroliloco et de Regalimonte et de Laude, et cuilibet eorum. 44.   Ad idem, pro abbate de Belloloco Ruthenensi, abbatibus de Loco Dei, de Elnis et de Fullentiis, et cuilibet eorum. 45.   Ad idem, pro abbate de Loco Dei Ruthenensi, abbatibus de Belloloco, de Elnis et de Fullentiis, et cuilibet eorum. 46.   Ad idem, pro Guillelmo Guillot mercatore Divionensi, abbatibus de Charitate, de Longovado et de Albaripa, et eorum cuilibet… [DIFFINITIONES] GENERALES 47.   Gravissime ferens generale Capitulum multorum abbatum negligentias ad generale Capitulum levibus ex causis venire omittentium, omnes et singulos abbates hoc anno non comparentes, qui legitimas excusationes non dederunt, vel miserunt, ad proxime futurum Capitulum generale easdem suas excusationes dicturos, peremptorie citat, ita ut nisi comparuerint, poenas in diffinitionibus Ordinis huiusmodi non venientibus inflictas irremediabiliter incurrisse declarentur, quas tamen poenas ex speciali gratia pro hoc anno dumtaxat suspendit, de futuris tamen nihilominus providendo, ne huiusmodi negligentiae de cetero contingant propter quas Ordinis privilegia et observantia regularis deficit et penitus enervatur, conformiter ad antiquas diffinitiones statuit et inviolabiliter de cetero mandat et praecipit sub formidabilibus poenis in eisdem statutis contentis, ut deinceps ad ipsum Capitulum omnes et singuli abbates Ordinis venire non omittant ; alioquin nisi legitimas excusationes miserint et probaverint, ipsas poenas et censuras in eisdem statutis et diffinitionibus contentas procul dubio incurrent, et contra eos solito rigorosius procedetur. Omnibus igitur abbatibus et personis regularibus Ordinis, qui in hoc praesenti Capitulo comparuerunt, ac ceteris commissariis Ordinis, in virtute salutaris obedientiae praecipitur, ut praesentem diffinitionem, in suis partibus sibi vicinis abbatibus ubique publicent et insinuent, atque ad notitiam omnium et singulorum abbatum, ubi poterunt deducant ; nomina vero illorum, qui hoc praesenti anno a generalis Capituli nostri comparatione excusati sunt hic consequenter sunt inserta et sunt haec… (*sic desin.* 48.   Cum viri religiosi non tam in doctrina et scientiis litterarum, quam morum honestate et sacrae religionis observantia, studere debeant, generale Capitulum pernitiosam quorumdam abbatum seu religiosorum licentiam detestans, quam se habere dicunt de studentibus alibi quam in collegiis Ordinis in generalibus studiis manendis, cum ad hoc, non sine gravibus expensis, facta sint collegia Ordinis in certis studiis generalibus, ut ibidem studentes Ordinis sub regulari disciplina et obedientia Ordinis viventes, non solum litterarum studiis, sed multo amplius vitae et morum emendatione proficiant, idcirco revocando omnes et singulas huiusmodi praetensas licentias seu indulgentias a quocumque, etc., seu quacumque auctoritate emanatas hac praesenti diffinitione perpetuo valitura statuit et diffinit, quatinus non nisi in studiis illis, ubi collegia Ordinis habentur, et in ipsis collegiis sub provisoris obedientia et regulari disciplina Ordinis, iuxta statuta Ordinis papalia, studentes de cetero degant et maneant, praecipiendo omnibus et singulis dictorum studiorum et collegiorum rectoribus et provisoribus, ceterisque abbatibus Ordinis universi, quatinus ubicumque studentes aliquos Ordinis extra collegia huiusmodi manere invenerint, per censuras Ordinis, sive ad collegia Ordinis, sive ad propria monasteria redire compellant ; quod si facere noluerint, tamquam apostatas puniant. Revocat quoque ipsum generale Capitulum omnes et singulas licentias de studendo in iure canonico quibuscumque factas, cum tales expresse veniant contra Ordinis et papalia instituta. Ut autem viri docti in Ordine ad decorem et utilitatem ipsius Ordinis amplius multiplicentur, in virtute salutaris obedientiae et sub poenis in *Benedictina* et aliis Ordinis statutis contentis, quas ipso facto nisi paruerint incurrant, omnibus et singulis abbatibus, prioribus, cellerariis, bursariis ac aliis monasteriorum Ordinis officiariis praesens generale Capitulum firmiter mandat et praecipit, ut infra 30 dies post executionem praesentium, scolares sufficientes et idoneos, unum vel plures iuxta determinationem per R. D. Cisterciensem et alios Ordinis commissarios factam, quam praesens generale Capitulum approbat et confirmat, cum expensis et provisionibus sufficientibus mittant ad collegia sibi deputata, omnibus et singulis Ordinis commissariis rectoribusque et provisoribus dictorum collegiorum, in virtute salutaris obedientiae et sub excommunicationis poena mandando, quatinus praesentem diffinitionem ubique publicent et executioni demandent, praedictos abbates et officiarios monendo, quatinus praemissa infra praenotatum terminum compleant ; alioquin excommunicationis et alias Ordinis censuras et poenas in dictis Ordinis statutis contentas ipso facto incurrisse publice denuntient, non obstantibus licentiis seu supportationibus de studentibus non mittendis quibuscumque quacumque auctoritate concessis, seu concedendis, quas omnes praesens generale Capitulum revocat, cassat, irritat et annullat. Et quia nonnunquam studentes bene proficientes per suos abbates faciliter revocantur, unde eorum studium impeditur, et virorum graduatorum in Ordine numerus diminuitur, inhibet praesens generale Capitulum omnibus et singulis abbatibus et officiariis supradictis sub praetaxatis poenis, ne studentes suos a studio revocent, sed ibidem usque ad sacrae theologiae gradum continuent, quamdiu per rectorem et provisorem collegii eos constiterit bene profecisse. 49.   Cum saepe numero principes et potentes mulieres, tam in exequiis quam aliis officiis divinis nostras cupiunt intrare ecclesias, quibus propter eorum potentiam commode denegari non potest, Capitulum generale dispensat cum omnibus et singulis abbatibus et monachis, ubi huiusmodi contingunt, super ingressu mulierum huiusmodi, ita tamen ut ipsi abbates et monachi hoc fieri non procurent, et quantum in eis fuerit, resistant, praesertim ne ipsae mulieres per noctem in monasteriis remaneant, in quantum hoc sine damno et incommodo suorum monasteriorum poterunt prohibere. 50.   Frater Ioannes abbas Cistercii, ceterique Diffinitores Capituli generalis Cisterciensis Ordinis, totum Cisterciensem Ordinem representantes, omnibus et singulis abbatibus, prioribus, cellerariis, bursariis, cantoribus, sacristis, ceterisque sacerdotibus et monachis ac personis regularibus nostri Cisterciensis Ordinis universi, salutem et nostris, imo verius totius Ordinis et Capituli generalis, firmiter obedire mandatis. Cum retroactis annis monasteriorum Ordinis in utroque regimine felicius gubernandorum commodo et utilitati intendentes, ad supplendum plurium abbatum negligentias et defectus plures constituerimus commissarios, qui et monasteria sibi commissa visitare et reformare, contributiones Ordinis colligere et alia in huiusmodi facienda perficere, atque ad generale Capitulum venire, ibique fidelem rationem de factis per eos reddere tenebantur, quod tamen minime fecerunt ; idcirco vobis omnibus et singulis suprascriptis, aut primo super hoc requirendo, in virtute salutaris obedientiae et sub excommunicationis poena, quam in his scriptis in vos et vestrum quemlibet ferimus, nisi feceritis quae iubemus, districte praecipiendo mandamus, quatinus citetis peremptorie ad secundam diem generalis Capituli proxime futuri apud Cistercium, omnes et singulos Ordinis commissarios, sive per generale Capitulum, sive per R. D. Cisterciensem, aut alios quoscumque institutos ubicumque fuerint, ad reddendum rationem villicationis de omnibus et singulis per eos actis, gestis, aut etiam receptis, et ut summas per eos receptas integre persolvant cum intimatione, quod sive venerint sive non, prout iuris et rationis fuerit, per censuras Ordinis contra eos procedetur, quidquid autem in praemissis feceritis in tergo praesentium nobis intimetis. Datum… 51.   Gravia et ardua ac multiplicia Ordinis agenda quae supervenerunt praesenti Capitulo, quae in Cistercio expediri non possunt, insequendo Ordinis ritum hactenus in Ordine singulis annis observatum, praesens generale Capitulum dat auctoritatem, potestatem et facultatem R. D. N. Cisterciensi et quatuor suis primis filiabus et illis quos vocare voluerint, expediendi dicta restantia agenda et materias alias in Divione, aut alibi prout per eumdem fuerit advisatum de data praesentis Capituli, ac si in dicto Capitulo publice coram omnibus essent publicata, prout singulis annis fieri solitum est, in plenaria Ordinis potestate. [DIFFINITIONES] SPECIALES 52.   Quamquam non sine displicentia grandi ad aures huius generalis Capituli deductum sit, monasterio Morimundi per liberam resignationem domini Anthonii novissimi eiusdem abbatis, in manus Sanctissimi D. N. Papae nuper factam, vacanti per Sedem Apostolicam fuisse provisum de persona Domini Iacobi de Luçon, monachi Ordinis Sancti Benedicti, in Ordinis nostri statutis et observantiis, imo et in litteratura et aliis ad tantum monasterium regendum, quod unum de primis quatuor existit, maximamque filiationem habet in remotis partibus, minus experti ; semper tamen obedire volens humiliter Sanctissimae Sedi Apostolicae, ipsum dominum Iacobum in abbatem Morimundi sic promotum in gremium generalis Capituli et Ordinis suscepit, ita tamen ut iuramenta consueta de observandis Ordinis statutis et consuetudinibus, libertatibusque et privilegiis manutenendis, et obedientia generali Capitulo et patri abbati suo publice praestaret, quemadmodum et fecit in conspectu omnium Diffinitorum ; iniungens sibi nihilominus ne de visitatione et reformatione, tam mediate quam immediate sibi subiectorum monasteriorum, se quomodolibet intromittat, quoadusque de statutis Ordinis, et ceteris in talibus necessariis fuerit melius informatus. Interim vero R. D. Cistercii pater abbas immediatus dicti monasterii Morimundi, de visitatore vel visitatoribus, sufficiente vel sufficientibus, idoneo vel idoneis, monasteriis dicto monasterio Morimundi subiectis provideat, ne defectu huiusmodi aliquod incurrant in spiritualibus et temporalibus detrimentum. 53.   Ad aures generalis Capituli non sine gravi dolore pervenit nonnullos patres abbates, visitatores vel reformatores Ordinis, sive auctoritate paterna, sive generali Ordinis auctoritate sibi vel a generali Capitulo, vel ab aliis eius auctoritatem habentibus delegata Ordinis monasteria visitantes et reformantes, propriae salutis et vocationis immemores contra statuta papalia et diffinitiones Ordinis, imo et contra eius divinum et sacrorum canonum institutiones, in suis visitationibus et reformationibus lac potius et lanam quam ovium salutem quaerentes, multas ac varias exactiones pecuniarum ipsis monasteriis imponere ac donaria seu munera ultra expensas debitas extorquere, unde monasteria ipsa quamplurimum gravantur et damnificantur, reformatio debita nonnunquam negligitur, ac patrum abbatum, visitatorum et reformatorum auctoritas vilipenditur, contemnitur et annihilatur. Quibus omnibus finem imponere cupiens praesens generale Capitulum sub formidabilibus poenis et censuris Ordinis in antiquis Ordinis statutis et diffinitionibus multipliciter fulminatis, omnibus et singulis patribus abbatibus, visitatoribus aut reformatoribus, quorumcumque nomine censeantur, sive quacumque praeeminentia fulgeant aut fungantur auctoritate, ne deinceps in suis visitationibus et reformationibus aliquid exigant, petant aut etiam recipiant, sive debiti nomine sive per modum doni gratuiti seu propinae, sive etiam quocumque alio modo aut nomine, aut quovis alio quaesito colore, exceptis dumtaxat expensis rationabilibus iuxta antiqua Ordinis instituta debitis, sub eisdem poenis et censuris similiter inhibendo omnibus et singulis abbatibus, abbatissis, prioribus, priorissis et personis regularibus personis Ordinis universi utriusque sexus, ne deinceps ipsis visitatoribus et reformatoribus ad se venientibus quamcumque pecuniarum summam seu etiam clenodia seu dona vel munera quaecumque tribuant, exceptis dumtaxat expensis rationabilibus, quas eundo et redeundo ad sua monasteria facient, iuxta modum et formam tam in antiquis Ordini statutis papalibus, generalium Capitulorum diffinitionibus, taxatis et ordinatis. 54.   Cum non tam iuxta nostri sacri Ordinis instituta, quam secundum universalis Ecclesiae canonicas sanctiones, omnibus personis regularibus proprietas rerum temporalium sit interdicta, quinimo in omnibus monasteriis et locis regularibus ad imitationem sanctorum Christi discipulorum in primitiva Ecclesia omnia omnibus debeant esse communia, idcirco nonnullorum religiosorum Ordinis nostri abusum damnabilem abolere desiderans, praesens generale Capitulum hac praesenti diffinitione perpetuo valitura ordinat, statuit et diffinit, quatinus res quascumque derelictas per personas Ordinis defunctas sub poena proprietariorum nemo capere, usurpare aut tenere quocumque modo audeat, sed omnia resignentur priori monasterii, ad communem utilitatem monasterii, aut particularem aliquorum necessitatem per abbatem aut priorem, seu ad hoc auctoritatem habentem, distribuantur. 55.   Considerato quod dominus abbas de Bellabrancha per 33 annos vel eo circa, quibus in eadem domo abbatizavit, multa bona mobilia et immobilia praedicto monasterio acquisivit, et adhuc per Dei gratiam acquirere intendit, praesens generale Capitulum ei concedit facultatem et plenum posse certos servitores suos, qui eis fideliter servierunt, recompensandi, ac eleemosinas iuxta devotionem suam et discretionem locis et personis dignis largiendi, absque tamen ipsius monasterii detrimento. 56.   Capitulum generale ad plenum certificatum est, tam per R. D. Cisterciensem, quam per dominum Loci Dei, eius in partibus Tolosanis commissarium, de desolatione et totali destructione monasterii Bellaeperticae eiusdem Ordinis, Montisalbani dioecesis, tam in spiritualibus quam in temporalibus, committit viro religioso fratri Ioanni de Luco, eiusdem Ordinis, totale ipsius abbatiae in spiritualibus et temporalibus regimen, dans ei auctoritatem et plenum posse instituendi et destituendi eiusdem monasterii officiarios, corrigendi et puniendi per censuras ecclesiasticas eiusdem domus religiosos et familiares et alios in eodem loco commorantes, invocando, si et in quantum opus erit, auxilium brachii saecularis, et generaliter omnia quae proprius abbas in suo monasterio facere posset et deberet, quoadusque in monasterio per Ordinem aliter fuerit provisum, non contradicendo aliis ordinationibus et constitutionibus per dictos dominos Cistercii et Loci Dei ac etiam dictum generale Capitulum factis. 57.   Cum tam iuxta sanctorum canonum sanctiones, quam secundum sacrae nostrae religionis instituta regularia, omnis proprietas rerum temporalium monachis sit interdicta, nihilque debeat habere monachus nisi quod abbas dederit aut permiserit, et quidquid acquirit monachus, non sibi sed monasterio suo, acquirit, pernitiosa cuiusdam fratris Ludovici Proville, quondam professi monasterii Belliprati, nunc vero monachi Ordinis S. Benedicti, praesumptionem detestans, qui summam 30 floren. parisiensium a monasterio Caricampi sibi annuatim persolvi de facto, licet de iure minime debeatur, exigit et requirit, domino abbati eiusdem monasterii Caricampi sub censuris Ordinis inhibet, ne summam huiusmodi dicto fratri amplius persolvat, si enim aliquid sibi in huiusmodi alias permissum fuerit aut exhibitum in favorem studii cui insistere debeat, pro honore Ordinis et non alias constat fuisse factum, non ex debito sed de gratia speciali. 58.   Attentis certis causis rationabilibus ipsum moventibus, praesens generale Capitulum per continuum sequens triennium facultatem concedit domino abbati monasterii in Hymmerode, ut quoties ipse personaliter intendere non possit, suum priorem mittere valeat ad visitandum monasteria monialium sibi immediate subiecta, ita tamen ut idem prior ad depositionem abbatissarum aut earumdem institutionem non procedat, nisi assumpto secum aliquo Ordinis abbate. 59.   Quamquam in statutis Ordinis prohibitum est ne saeculares personae ad Capitula, ubi secreta Ordinis tractantur, admitti debeant, quia tamen aliquando necessarium est, sive pro consiliis et auxiliis dandis aut testimoniis exhibendis, personis saecularibus uti, concedit generale Capitulum domino abbati in Hymmerode licentiam tam in sui monasterii quam monasteriorum sibi subiectorum capitulis praedictorum gratia et non alias saeculares personas introducendi, ita tamen ut hoc taliter faciat ne secreta Ordinis saecularibus revelentur. 60.   De zelo religionis, prudentia et discretione domini abbatis in Dunis plenius confidens, praesens generale Capitulum eidem confert facultatem et plenum posse omnes et singulas personas regulares Ordinis utriusque sexus, tam sui monasterii quam monasteriorum sibi subiectorum aut commissorum, in foro conscientiae per se vel alium Ordinis confessorem sufficientem et idoneum, audiendi, atque ab omnibus casibus, criminibus, censuris et sententiis, etiam generali Capitulo specialiter reservatis absolvendi, ac confessorem Ordinis cum simili potestate, qui eum audiat et absolvat, eligendi pro semel tamen dumtaxat infra annum, necnon personas Ordinis inhabiles usque ad numerum decem personarum ad quoscumque Ordinis gradus, officia et dignitates rehabilitandi, in plenaria Ordinis potestate. 61.   Attenta personali dissensione et discordia inter abbates de Curia Dei et Oliveto, inhibetur abbati de Curia Dei, patri abbati dicti monasterii de Oliveto, ne de visitatione aut reformatione ipsius monasterii de Oliveto, abbate moderno superstite, quovismodo se ingerat, sed visitationem ac reformationem ipsius monasterii de Oliveto R. P. D. Cistercii dicti monasterii de Curia Dei patri abbati immediato, durante vita altero ipsorum abbatum, declarat esse tamquam ad patrem abbatem immediate devolutum. 62.   Cum monasterium de Vaucellis per guerrarum turbines multipliciter constat esse vastatum et desolatum, generale Capitulum eidem monasterio compatiens, ac pro posse cupiens desolationi et vastitati huiusmodi subvenire, omnes et singulas Ordinis personas utriusque sexus ubilibet constitutas, in visceribus charitatis Christi hortatur et requirit, quatinus iuxta facultates suas abbati et conventui ibidem pro reparatione sua pie et charitative subveniant, ipsis de bonis sibi a Deo collatis aliquid benivole contribuendo, ad quod faciendum ut melius inclinentur, facultas conceditur abbati de Vaucellis aut monachis sacerdotibus per eum missis, ut omnes et singulas personas Ordinis aliquid contribuere volentes, sine tamen praeiudicio abbatum suorum, in foro conscientiae audire et ab omnibus et singulis casibus, sententiis, censuris et poenis infra spatium unius anni, absolvere valeant, in plenaria Ordinis potestate. 63.   Auditis pessimis rumoribus fratris Stephani de Huyo, monasterii de Oliva professi, visis etiam litteris R. D. Leodiensis episcopi et inclytae dominae Margaretae de Anglia relictae bonae memoriae, super eisdem, inhibetur abbati de Alna ne ad officium quod petit eum quovis pacto admittat, sed mittat abbatibus de Camberone et de Laude aut aliis, quos dictus abbas de Alna requirere voluerit, pro suis excessibus iuxta Ordinis statuta puniendum, etiam si sua id requirant demerita incarcerandum, aut aliis maioribus poenis plectendum, non obstantibus quibuscumque promissis eidem fratri Petro (*sic*) super dicto officio per abbatem vi et metu factis, quas omnes praesens generale Capitulum cassat, irritat et annullat. 64.   Abbatibus de maiori Polonia, praesens generale Capitulum praecipit et mandat, ut domino abbati de Oliva de expensis quas fecit praesens generale Capitulum visitando, et eorum causas promovendo satisfaciant, earumdemque taxationem domino abbati in Paradiso commissario committendo, ac eosdem abbates sub censuris Ordinis ad earumdem solutionem compellendo, in plenaria Ordinis potestate. 65.   Super petitione domini Claraevallis, qua per quamdam schedulam requirebat a domino de Luzella certam pecuniarum summam, praesens generale Capitulum dat terminum eidem abbati de Luzella usque ad festum Nativitatis Domini proxime venturum, infra quod tempus se de veritate schedulae investigabit et, certitudine comperta, dictum dominum Claraevallis prout fuerit iuris et rationis, contentabit. 66.   Generale Capitulum dat auctoritatem, potestatem et facultatem priori et conventui Morimundi, per se vel alios viis et modis sibi possibilibus, in quibuscumque curiis, et per omnes iuris et iustitiae vias, prosequendi et compellendi fratrem Anthonium de Boisredon, nuper abbatem eiusdem *monasterii usque* ad integram et plenariam refusionem et satisfactionem summarum in suis litteris obligatoriis contentarum, et dicto conventui et monasterio debitarum, inhibendo abbati moderno eiusdem monasterii Morimundi sub censuris Ordinis, ne quovismodo, per se vel per alium, directe vel indirecte, dictam prosecutionem impediat, sed eis in omnibus faveat et adiuvet. 67.   Praesens generale Capitulum confidens in probitate, sufficientia et ceteris virtutibus abbatis de Obra, dat eidem abbati potestatem et facultatem rehabilitandi quatuor regulares personas sibi subiectas, in plenaria Ordinis potestate. 68.   Ad idem, pro abbate de Vetericella ad sex personas regulares. CONTUMACES 69.   Fratres Petrum de Gayn, abbatem de Bullione, et administratorem Sancti Sudarii, anno superiore in ultimo Capitulo generali citatum et non comparentem, excommunicatumque, rebellem et contumacem per idem Capitulum denuntiatum et publicatum, necnon iterum ad praesens generale Capitulum citatum et non comparentem, praesens generale Capitulum ipsum fratrem Petrum aggravatum denuntiat et declarat ; omnibus et singulis personis Ordinis mandans et praecipiens quatinus eumdem fratrem Petrum de Gayn excommunicatum, contumacem, rebellem et aggravatum ubique et denuntient. 70.   Cum abbas de Altofonte ad instantiam cellerarii de Insula Barrensi citatus ad secundam diem praesentis Capituli, et sufficienter expectatus non comparuit, praesens Capitulum ipsum contumacem et rebellem reputans, abbati Trium fontium committit, ut ad satisfaciendum dicto cellerario de summa per eum debita cum expensis in defectu solutionis factis infra decem dies ab executione praesentium, omnibus viis et modis possibilibus ipsum, appellatione postposita, compellat ; alioquin sententiam excommunicationis quam ex nunc prout ex tunc, et ex tunc prout ex nunc, generale Capitulum in ipsum tamquam contumacem protulit, ipsum incurrisse publice declarat, in plenaria Ordinis potestate. REHABILITATIONES 71.   Ad instantiam et requestam domini abbatis de Bodelo gratiose dispensat cum fratre Livino Comite, sibi professo, ut non obstante carnis contagio cum coniugata, secuto puerperio, per eum commisso, super quo poenitentiam sibi impositam regularem sustinuit, ad omnes actus, gradus et dignitates Ordinis, abbatiali etiam inclusa, libere et licite promoveri possit et admitti. 72.   Ad idem, pro sorore Martina Lottino, professa monasterii de Wastina, ad instantiam abbatissae ibidem, ut non obstante carnis contagio duplici, prole secuta, et apostasia quam incurrit 15 mensibus vel circiter a suo monasterio sine licentia se absentando, super quibus poenitentiam sibi impositam sustinuit, ad omnes actus legitimos, gradus possit promoveri. 73.   Ad instantiam et supplicationem abbatis de Bellobecco, generale Capitulum misericorditer dispensat cum fratre Bernardo Le Pruvost professo suo, ut non obstante iniectione violenta manuum in quosdam religiosos in canonem incidendo, ad omnes Ordinis actus promoverit valeat. 74.   Ad instantiam abbatis de Claromarisco, generale Capitulum misericorditer dispensat cum fratre Martino Fleurous professo suo, ut non obstante carnis contagio, ad omnes actus legitimos promoveri possit. 75.   Ad idem, pro sorore Maria de Villers, professa monasterii de Pace Dei, ad requestam abbatis de Alna, ut non obstante carnis contagio, puerperio inde secuto, etc. 76.   Generale Capitulum ad instantiam domini Firmitatis cum sorore Ioanna Pilloys, professa monasterii de Maleduno, misericorditer dispensat, ut non obstante carnis contagio, puerperio bis inde secuto, ad omnes Ordinis actus legitimos promoveri possit et admitti. 77.   Ad idem, pro fratre Nicolao de Albomonte, professo monasterii de Altasylva, ad supplicationem sui abbatis, ut non obstante quod habitum dimiserit et per longos dies per saeculum vagus extiterit. 78.   Ad idem, pro sorore Perina, professa de Lilio, ad instantiam abbatissae eiusdem monasterii, ut non obstante carnis contagio, puerperio inde secuto, etc. 79.   Ad idem, pro fratre Guillelmo de Arcu, professo monasterii de Longovado, ad instantiam abbatis sui, ut non obstante carnis contagio, ad omnes, etc. 80.   Ad idem, pro sorore Iacoba de Stailleurs, religiosa de Vivario, ad requestam abbatis de Laude, ut nonobstante carnis contagio, puerperio inde secuto, ad omnes actus Ordinis admitti possit. * * * 81.   Ernestus dux Saxoniae petit a Capitulo generali, ut omnia monasteria Ordinis in ipsius terra secundum regulam reformentur (*cf. supra n° 34*). 82.   Petit abbas Veteris cellae, ut conventui liceat historiam B. Barbarae decantare. Conceditur. 83.   Abbati Veteris cellae confessor conceditur, qui cum ipso de casibus Capitulo generali reservatis dispenset. 